text: Skældsord og sten mod politiet
  19 juli 2014 kl. 06.38
  En patrulje opdagede en eftersøgt mand på Stengårdsvej i Esbjerg i nat. Anholdelsen af manden gik dog ikke smertefrit.
  Klokken 01.28 spottede patruljen, manden der var eftersøgt, men efterhånden stimlede en gruppe unge sammen og overfaldt politiet med skældsord. Det fortæller vagtchefen ved Syd- og Sønderjyllands Politi til TV SYD.
  Klokken 2.30 var roen genoprettet på Stengårdsvej, men en time senere måtte betjente igen rykke ud til vejen.
  Nærbetjentenes lokalstation blev nemlig udsat for hærværk. Seks ruder blev knust med sten og tre personer blev set løbe fra stedet. To af personerne blev fundet af en hundepatrulje, liggende på en kornmark. De to mænd på 18 og 19 år er henholdsvis en lokal og en mand fra Aarhus. Begge blev anholdt.
  